CELEX: 32021R2269
Language: bg
Date: 2021-12-15 00:00:00
Title: Регламент (ЕС) 2021/2269 на Европейския парламент и на Съвета от 15 декември 2021 година за изменение на Регламент (ЕС) 2018/1091 по отношение на приноса на Съюза за интегрираната статистика за земеделските стопанства съгласно Регламент (ЕС, Евратом) 2020/2093 на Съвета за определяне на многогодишната финансова рамка за годините 2021—2027 (текст от значение за ЕИП)

21.12.2021   
               
               
                  BG
               
               
                  Официален вестник на Европейския съюз
               
               
                  L 457/1
               
            
         РЕГЛАМЕНТ (ЕС) 2021/2269 НА ЕВРОПЕЙСКИЯ ПАРЛАМЕНТ И НА СЪВЕТА
         от 15 декември 2021 година
         за изменение на Регламент (ЕС) 2018/1091 по отношение на приноса на Съюза за интегрираната статистика за земеделските стопанства съгласно Регламент (ЕС, Евратом) 2020/2093 на Съвета за определяне на многогодишната финансова рамка за годините 2021—2027
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 338, параграф 1 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     В Регламент (ЕС) 2018/1091 на Европейския парламент и на Съвета (2) се предвижда, че държавите членки трябва да събират и предоставят основни структурни данни и модулни данни, свързани със земеделските стопанства (наричани по-нататък съответно „основни данни“ и „модулни данни“) през референтните 2023 г. и 2026 г.
                  
               
                     (2)
                  
                  
                     За провеждането на изследванията на структурата на земеделските стопанства и за изпълнението на изискванията на Съюза по отношение на информацията е необходимо държавите членки и Съюзът да заделят значителен по размер финансов ресурс.
                  
               
                     (3)
                  
                  
                     Предвидено е държавите членки да получат от Съюза максимален финансов принос в размер на 75 % за покриване на разходите за събирането на основни данни и модулни данни през референтните 2023 г. и 2026 г., при спазване на на ограничението до максималните суми, посочени в Регламент (ЕС) 2018/1091.
                  
               
                     (4)
                  
                  
                     С Регламент (ЕС) 2018/1091 се определя финансовият пакет за целия срок на съответната многогодишна финансова рамка (МФР) и се включва разпоредба за определяне на сумата, която да бъде отпусната за по-нататъшно събиране на данни в рамките на следващата МФР, която обхваща изследванията на структурата на земеделските стопанства през референтните 2023 г. и 2026 г.
                  
               
                     (5)
                  
                  
                     Следващата МФР за периода 2021—2027 г. е установена с Регламент (ЕС, Евратом) 2020/2093 на Съвета (3).
                  
               
                     (6)
                  
                  
                     В съответствие с Регламент (ЕС) 2018/1091 размерът на приноса на Съюза за интегрирана статистика за земеделските стопанства в рамките на МФР за периода 2021—2027 г. трябва да бъде определен от Европейския парламент и Съвета въз основа на предложение на Комисията след датата на влизане в сила на Регламент (ЕС, Евратом) 2020/2093.
                  
               
                     (7)
                  
                  
                     С предложената сума за периода 2021—2027 г. следва да се финансират само изследванията на структурата на земеделските стопанства, провеждани през 2023 г. и 2026 г., включително разходите, свързани с управлението, поддръжката и разработването на базите данни, използвани от Комисията за обработване на данните, предоставени от държавите членки.
                  
               
                     (8)
                  
                  
                     Освен това след оттеглянето на Обединеното кралство от Съюза е целесъобразно да се заличи позоваването на Обединеното кралство в Регламент (ЕС) 2018/1091.
                  
               
                     (9)
                  
                  
                     Поради това Регламент (ЕС) 2018/1091 следва да бъде съответно изменен.
                  
               
                     (10)
                  
                  
                     Бяха проведени консултации с Комитета на Европейската статистическа система, създаден с член 7 от Регламент (ЕО) № 223/2009 на Европейския парламент и на Съвета (4).
                  
               
                     (11)
                  
                  
                     Настоящият регламент следва да влезе в сила по спешност в деня след публикуването му в Официален вестник на Европейския съюз, за да се гарантира, че държавите членки навременно получават финансиране от Съюза, което да позволи на техните национални статистически институти да подготвят събирането на данни за референтната 2023 г.,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Регламент (ЕС) 2018/1091 се изменя, както следва:
            
                        1)
                     
                     
                        Член 13 се изменя, както следва:
                        
                                    а)
                                 
                                 
                                    параграф 4 се изменя, както следва:
                                    
                                                i)
                                             
                                             
                                                уводната част се заменя със следното:
                                                „За комбинираните разходи, свързани със събирането на основните и модулните данни за реферетнтите 2023 г. и 2026 г., финансовият принос на Съюза се ограничава до посочените по-долу максимални суми:“;
                                             
                                          
                                                ii)
                                             
                                             
                                                буква в) се заменя със следното:
                                                
                                                            „в)
                                                         
                                                         
                                                            по 2 000 000 EUR за България, Германия, Унгария и Португалия;“;
                                                         
                                                      
                                          
                              
                                    б)
                                 
                                 
                                    параграф 5 се заличава;
                                 
                              
                                    в)
                                 
                                 
                                    параграф 7 се заменя със следното:
                                    
                                       „7.   Финансовият принос на Съюза за безвъзмездните средства, посочени в параграф 2 от настоящия член, се предоставя от Европейския фонд за гарантиране на земеделието съгласно член 4, параграф 2, буква г) от Регламент (ЕС) № 1306/2013 и считано от 1 януари 2023 г. съгласно член 5, параграф 3, буква г) от Регламент (ЕС) 2021/2116 на Европейския парламент и на Съвета (*1).
                                    
                                    
                                       (*1)  Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ L 345, 6.12.2021 г., стр. 187).“"
                        
                                 
                              
                  
                        2)
                     
                     
                        В член 14 параграф 1 се заменя със следното:
                        
                           „1.   Финансовият пакет на Съюза за изпълнение на програмата за събиране на данни за референтните 2023 г. и 2026 г., включително бюджетните кредити, необходими за управлението, поддръжката и развитието на системите от бази данни, които се използват в Комисията за обработване на данните, предоставени от държавите членки съгласно настоящия регламент, възлиза на 40 000 000 EUR за периода, обхванат от Регламент (ЕС, Евратом) 2020/2093 на Съвета (*2).
                        
                        
                           (*2)  Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433 I, 22.12.2020 г., стр. 11).“"
                        
                     
                  
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Страсбург на 15 декември 2021 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               A. LOGAR
            
         
         
            (1)  Позиция на Европейския парламент от 23 ноември 2021 г. (все още непубликувана в Официален вестник) и решение на Съвета от 12 декември 2021 г.
         
            (2)  Регламент (ЕС) 2018/1091 на Европейския парламент и на Съвета от 18 юли 2018 г. относно интегрирана статистика за земеделските стопанства и за отмяна на регламенти (ЕО) № 1166/2008 и (ЕС) № 1337/2011 (ОВ L 200, 7.8.2018 г., стр. 1).
         
            (3)  Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433 I, 22.12.2020 г., стр. 11).
         
            (4)  Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика и за отмяна на Регламент (ЕО, Евратом) № 1101/2008 за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (ОВ L 87, 31.3.2009 г., стр. 164).